section_heading: Vanjski izgled lokomotiva
paragraph_text: Izvorno su sve lokomotive serije Rc isporučene u standardnom bojanju Švedskih željeznica s početka 1960-ih godina, koje je preuzeto s prototipskih lokomotiva serije Rb. Sanduk lokomotive narančaste je boje, dok je krov obojan u srebrno. Sredinom sanduka te njegovim gornjim i donjim rubom prolaze bijele ukrasne trake s crnim obrubom. Osnovni okvir lokomotive, postolja i odbojnici obojani su u crno. Izvorno bojanje bilo je na snazi pune 22 godine, da bi od 1989. bilo zamijenjeno novim rješenjem. Tada je uveden novi vizualni identitet Švedskih željeznica, koji se zasnivao na plavoj boji kao osnovnoj. Nakon nekoliko pokusnih inačica, 1990. godine utvrđeno je novo službeno bojanje, gdje je sanduk lokomotive plave boje, uz dodatak crvene ukrasne trake u donjem dijelu sanduka, kao i crnog polja oko prozora strojarnice. Osnovni okvir i krov lokomotive obojani su u sivo, dok su postolja i odbojnici crne boje. Krov je od gornjeg dijela sanduka odijeljen tankom bijelom ukrasnom trakom. Promjena na novo bojanje događala se postupno te je krajem 1990-ih još uvijek prometovao veliki broj lokomotiva u izvornom narančastom bojanju.